Allister het net een keuseDie Springbokafrigter, Allister Coetzee, het een van sy moeilikste – maar wie weet, dalk is dit sy maklikste – besluite van sy loopbaan wat die week voorlê. Hy moet die skokkende rugbygeskiedenis wat hy wat hy binne ses maande gemaak het, probeer regstel of dan ten minste versag. Coetzee moet alles wat hy en sy afrigtingspan voorgestaan en probeer goedpraat het, oorboord gooi wanneer die Bokke Saterdag in Cardiff teen Wallis speel. Watse nonsens was dit nie om te sê die Bokke sal nie hardlooprugby teen die Barbarians speel nie? En die snert om Engeland fisiek (met Eddie Jones as afrigter) te probeer oordonder met sy spankeuse? Watse onsin was dit om te sê hy wou kontinuïteit met sy spankeuse teen Italië behou. Teen Italië? Hy moet met ŉ skoon lei begin en die vernederende nederlaag teen Italië (die eerste ooit) probeer versag. Hy moet bewys dat daar tóg hoop vir Springbokrugby is ná die eerste nederlaag ooit teen Ierland in Suid-Afrika; die slae teen die Poemas in Argentinië; om die eerste keer in 10 jaar deur Engeland geklop te word; en om met ŉ rekordtelling teen die All Blacks te verloor. Die Bokke was al voorheen teen die planke, maar het opgestaan en teruggeveg. Dink maar terug aan die sewe agtereenvolgende toetse wat die Bokke in 1964/’65 verloor het. In die volgende reeks in 1967 teen die Franse is dit reggestel toe die Bokke die eerste twee toetse met 26-3 en 16-3 en ook die reeks gewen het. Daar was die betogertoer van 1969/’70 in Brittanje toe die Bokke deur Skotland en Engeland geklop is en gelykop teen Wallis en Ierland gespeel het. In die daaropvolgende reeks, enkele maande late in 1970 teen die All Blacks, het die Bokke die wiel laat draai deur een van die beste All Blackspanne bloedneus in die reeks te gee. Dink maar terug aan 2002 toe die Bokke ses uit sewe toetse verloor het, onder meer met 3-53 teen Engeland, maar in 2003 die eerste vier toetse (twee elk) teen Skotland en Australië gewen het. Die Bokke sal vandeesweek nie behoorlik kan oefen nie, want dit reën en reën in Cardiff. Saterdag sal die dak van die Principality-stadion toe wees en die veld droog wees. Dus sal die Bokke drieë moet druk om te wen. Coetzee sal nie met die ou hout kan voortgaan nie. Hy sal die jongelinge wat vier weke lank die duiksakke moes vashou, teen Wallis moet kans gee. Want as die Bokke weer verloor, is dit ŉ maklike besluit vir Coetzee ….